**Translucid**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Nevoia de-a crede-n miracolul veşnic

Mă-mpinge să strig către cer când mi-e dor,

Să-mi fac mâna boltă şi inimă sfeşnic,

Iar sufletul meu sub picioare covor

Să nu te rănească vreun ciob de-ntuneric,

Să-ţi fie-adevărul cărare mereu,

Tu îngerul meu, întregindu-mă sferic,

Să-mi juri că-i aproape de noi Dumnezeu,

Atât de aproape că-i simt răsuflarea

Arzându-mi făptura de lut translucid,

Când buzele tale sunt albe de sarea

Atâtor refluxuri ce sapă în vid.

- Dorința de-a-ți prinde parfumul în versuri

Mă face să-ncerc dimineața un zbor

Cu aripi de suflet. Aș face demersuri

Pe lângă magnolii ca niciun zăvor

La poarta iubirii, la ușa speranței,

Să nu-nchidă drumul brăzdat de culori,

Când las la ferestre însemnul romanței

Cu tălpile ude să calci printre flori,

Pe-aleea Cetății să vii îmbrăcată

În verde-albastru plutind translucid

Şi-ți jur că povestea n-apune vreodată,

Îți scriu cu graffiti iubirea pe zid.

Liliana Trif Ioan Grigoraș